Gedroengn zwarte sparre (Picea mariana) en moeras-lorke (Larix laricina) oovrêersn ier de vegetoasje. Die boomn wordn grotre en 't bus wordt dichtre no 't zuudn toe. De struukloage bestoat uut dwergberke (Betula spp.), wilge (Salix spp.), en Ledum decumbens. Slicht ofgewoatrde gebiedn êrbergn bedekkiengn van syprgrassn (Carex spp.), mossn en korstmossn, en d' ooge strangn ên 'n ipvollnd patrôon van ofwisslnd kammn mê zwarte sparre en inzienkiengn van vêenn en venn. 't Gebied te zuudn van Djeems-Boaje vormt 'n oovregank tusschn de gemienglde koniefeerebusschn van 't zuudn en de toendra no 't nôordn, en êt lik zôdoanig 'n grotre sôortnverschiddneid, woaroendre boalsm-denne (Abies balsamea), witte sparre (Picea glauca) en zwarte sparre, Ameriekoansche roatlpopliere (Populus tremuloides), en papierberke (Betula papyrifera). Moerassn moakn 50-75 persentn uut van die ekostreeke.